**MOKINIO TEISĖS, PAREIGOS IR ELGESIO TAISYKLĖS**

**I. MOKINIO TEISĖS, PAREIGOS IR ELGESIO TAISYKLĖS**

**1.1. Mokinys turi teisę:**1.1.1. nemokamai mokytis mokykloje, gauti informaciją apie vykdomas švietimo programas, ugdymosi formas, dalyvauti svarstant ugdymo proceso organizavimo klausimus;
1.1.2. mokytis pagal savo gebėjimus ir poreikius, įgyti pradinį ir pagrindinį išsilavinimą;
1.1.3. pasirinkti formaliojo švietimo programas papildančius bei jo saviraiškos poreikius tenkinančius šių programų modulius, pasirenkamųjų dalykų programas, kursus;
1.1.4. sulaukęs 14 metų, savarankiškai pasirinkti dorinio ugdymo (tikybos arba etikos) programą;
1.1.5. gauti logopedo, socialinę pedagoginę, informacinę pagalbą, taip pat socialinę pagalbą, jei tokios pagalbos negali jam suteikti tėvai (globėjai, rūpintojai);
1.1.6.  gauti informaciją apie savo pasiekimų vertinimą ir kitą su mokymusi susijusią informaciją;
1.1.7. įstatymų nustatyta tvarka ginti savo teises;
1.1.8. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkančius mokymosi krūvį ir aplinką;
1.1.9. dalyvauti Mokyklos savivaldoje;
1.1.10. esant reikalui, gali skųstis žodžiu ir raštu (gindami savo teises) Mokyklos direktoriui, Mokyklos tarybai, Mokytojų tarybai, Mokinių tarybai.

**1.2. Mokinys privalo:**1.2.1. sudarius mokymo sutartį, laikytis visų jos sąlygų, Mokyklos vidaus tvarką reglamentuojančių dokumentų reikalavimų;
1.2.2. stropiai mokytis, gerbti mokytojus, savo bendraamžius ir kitus Mokyklos  bendruomenės narius, nepažeisti jų teisių ir teisėtų interesų;
1.2.3. gerbti valstybinę, savo gimtąją kalbą ir kultūrą, kitas kalbas ir kultūras;
1.2.4. informuoti tėvus apie Mokykloje  organizuojamą veiklą, tėvų susirinkimus;
1.2.5. mokytis pagal privalomojo švietimo programas iki 16 metų, įgyti žinių ir patirties, kad galima būtų teisingai pasirinkti profesinę veiklą;
1.2.6. vykdyti Mokyklos vadovo, mokytojų reikalavimus, vadovautis Mokyklos nuostatais, nutarimais, mokinių elgesio taisyklėmis, vidaus darbo tvarkos taisyklėmis, rašto ir kalbos kultūros reikalavimais;
1.2.7. lankyti visas pamokas, neformaliojo vaikų švietimo užsiėmimus, nepraleisti jų be pateisinamos priežasties, nevėluoti;
1.2.8. dalyvauti pamokoje, atlikti namų darbus, neatėjus mokytojui į pamoką (10 min.), pranešti administracijai;
1.2.9. netrukdyti, būti drausmingam pamokų bei įvairių renginių metu, kiekvieną dieną turėti visas darbui pamokose reikalingas priemones;
1.2.10. negadinti Mokyklos inventoriaus, tausoti vadovėlius,  sugadinus atlyginti visą jų vertę;
1.2.11. dėvėti tvarkingą, higieninius reikalavimus atitinkančią, neiššaukiančią aprangą;

1.2.12. rūpintis savo asmeninių daiktų saugumu;
1.2.13. atskirų dalykų pamokoms (kūno kultūra, šokis ir kt.) turėti nustatytą aprangą bei apavą;
1.2.14. praleidus pamokas, privalo klasės vadovui pateikti raštišką tėvų paaiškinimą kuriame turi būti nurodyta nedalyvavimo pamokose data ir priežastis (tėvai klasės vadovui gali pateikti paaiškinimą ir elektroninio dienyno aplinkoje/telefonu);

1.2.15. dalyvauti savitvarkoje;
1.2.16. striukes ir paltus palikti rūbinėje, nepalikti kišenėse pinigų, vertingų daiktų, dingus striukei ar paltui nedelsiant informuoti klasės vadovą;
1.2.17. nepalikti rūbinėje be atskiro darbuotojo leidimo sportinės aprangos, kitų drabužių bei avalynės;
1.2.18.  eidami į Mokyklą ir iš jos laikytis saugaus eismo taisyklių, dėvėti atšvaitus tamsiu paros metu.

**1.3. Mokinių elgesio taisyklės pamokų metu:**1.3.1. į kabinetus mokiniai ateina po pirmo skambučio;
1.3.2. mokiniai gali būti kabinete tik esant mokytojui, naudotis priemonėmis gali tik mokytojui leidus;
1.3.3. kiekvienas mokinys sėdi tik jam skirtame suole;
1.3.4. neparuošęs namų darbų, mokinys apie tai turi pasisakyti mokytojui pamokos pradžioje;
1.3.5. vadovėliai turi būti tvarkingai aplenkti, švarūs ir tvarkingi. Mokiniai rašo į tvarkingus sąsiuvinius;
1.3.6. pamokų metu mobilaus ryšio telefonais naudotis griežtai draudžiama;
1.3.7. pamokos  pradžioje išjungti mobilaus ryšio telefonai;
1.3.8.  mokiniai, atleisti nuo kūno kultūros pamokų, negali išeiti iš sporto salės ar sporto aikštelės. Jie privalo stebėti pamoką iki jos pabaigos;
1.3.9. išeiti iš pamokos galima tik mokytojui leidus;
1.3.10. neturintys pamokų mokiniai gali savanoriauti, kitos pamokos gali laukti bibliotekoje, valgykloje;
1.3.11.  pamokai pasibaigus, mokiniai sutvarko savo darbo vietas, mokymo priemones ir, mokytojui leidus, tvarkingai išeina iš kabineto.

**1.4. Mokinių elgesio taisyklės Mokyklos patalpose, teritorijoje:**1.4.1. atėjus į Mokyklą, nusivelkamos striukės, paltai, kurie paliekami rūbinėje. Už kišenėse paliktus daiktus ir kitus daiktus rūbininkė neatsako;
1.4.2. rūbinėje reikia laikytis eilės, nesistumdyti, netrukdyti kitiems pasidėti ar pasiimti rūbus;
1.4.3. mokiniai, ateinantys į popamokinius užsiėmimus, rūbus pasideda užsiėmimą ar renginį vedančio mokytojo nurodytoje vietoje. Masinių renginių metu striukės ir paltai paliekami rūbinėje arba tam skirtoje vietoje;
1.4.4. pertraukų metu elgiamasi drausmingai. Negalima bėgioti laiptais ir koridoriais;
1.4.5. Mokyklos kieme, teritorijoje elgiamasi tvarkingai, nešiukšlinama, saugomi gėlynai ir želdiniai;
1.4.6. **draudžiama**:
1.4.6.1. pamokų metu dėvėti galvos apdangalus;
1.4.6.2. tyčiotis, įžeidinėti, naudoti fizinę ir emocinę prievartą prieš kitą asmenį, keiktis, žaisti azartinius žaidimus;
1.4.6.3. turėti/vartoti alkoholį, psichotropines medžiagas,  energinius gėrimus;

1.4.6.4. rūkyti tabako gaminius bei elektronines cigaretes;
1.4.6.5. pasisavinti ne savo daiktus, reketuoti ar reikalauti pinigų iš bendramokslių, skriausti silpnesnius ar jaunesnius už save;
1.4.6.6. organizuoti nelegalius mainus, prekybą;  naudoti/turėti pirotechnikos priemones;
1.4.6.7. atsinešti pašalinius, su mokymusi nesusijusius daiktus, nešiotis degtukus, aštrius daiktus, degias priemones;
1.4.6.8. garsiai klausytis muzikos ir turėti garso kolonėlę;
1.4.6.9. šiukšlinti, sėdėti ant palangių (taip pat ant jų dėti kuprines), stumdytis, gadinti inventorių;
1.4.6.10. kviesti pašalinius asmenis, nesimokančius, nedirbančius Mokykloje, į Mokyklos renginius ir patalpas be klasės vadovo ar vadovybės leidimo;
1.4.6.11.  įrašinėti, filmuoti, fotografuoti, viešinti informaciją apie kitą asmenį.

**1.5. Mokinių elgesio taisyklės valgykloje:**1.5.1. už tvarką ir švarą valgykloje atsakingi valgyklos darbuotojai, budintys mokytojai ir mokiniai;
1.5.2. valgykloje draudžiama stumdyti inventorių, jį laužyti, triukšmauti, gadinti valgymui skirtus įrankius;
1.5.3. pavalgius indai nunešami į tam skirtą stalą;
1.5.4. budintys mokiniai ir budintis mokytojas prižiūri tvarką valgykloje;
1.5.5. mokiniai valgykloje elgiasi kultūringai, atsisėda prie jų klasei skirto stalo;
**1.6.  Budinčių mokinių pareigos:**1.6.1. drausmei ir tvarkai palaikyti, mokytojams budėti padeda mokiniai. Jie budi paskirtose vietose;
1.6.2. budinčios klasės vadovas paskiria budintį mokinį, išdalina mokiniams skiriamuosius ženklus, kiekvienam nurodydamas paskirtą postą, kontroliuoja budėjimą;
1.6.3. už budėjimą mokiniai atsiskaito klasės vadovui;
1.6.4. budintys mokiniai budėjimą pradeda po pirmos pamokos.

**1.7.  Mokinių elgesio taisyklės po pamokų ir už Mokyklos ribų:**1.7.1. Mokykloje ir už jos ribų mokiniai privalo kultūringai elgtis, mandagiai kalbėti;
1.7.2. gali laisvai rinktis ir dalyvauti moksleiviškuose renginiuose, organizacijose, kurių veikla neprieštarauja LR įstatymams;
1.7.3. visur laikytis saugos taisyklių;
1.7.4. sąžiningai vykdyti Mokyklos vadovų ir mokytojų nurodymus;
1.7.5. sportinių užsiėmimų metu sporto salėje būti tik su sportiniais bateliais bei sportine apranga;
1.7.6. tausoti Mokyklos inventorių, visuomeninį turtą.

**II. PASKATINIMAI UŽ PASIEKIMUS MOKINIAMS**

2.1. Už labai gerą mokymąsi, pavyzdingą elgesį, gerą visuomeninių pareigų atlikimą mokiniai skatinami pareiškiant padėką arba apdovanojant padėkos raštu.
2.2.  Skatinimas:
2.2.1. labai gerai besimokantiems mokiniams įteikiami Mokyklos mokymosi diplomai-padėkos;
2.2.2. labai gerai lankantiems Mokyklą, aktyviai dalyvaujantiems Mokyklos veikloje mokiniams pasibaigus trimestrui/pusmečiui/mokslo metams įteikiamos direktoriaus/klasių vadovų/mokytojų padėkos.

**III. MOKINIŲ ATSAKOMYBĖ UŽ VIDAUS DARBO TVARKOS TAISYKLIŲ PAŽEIDIMĄ**

3.1. Mokiniams, kurie pažeidžia Mokyklos taisykles, nevykdo savo pareigų, taikomos nuobaudos: pastaba, įspėjimas,  papeikimas, griežtas papeikimas.
3.2. Dėl nedidelių nusižengimų mokinys gali būti žodžiu įspėjamas, jei nusižengimai ir toliau kartojami, skiriamos nuobaudos.
3.3. Nuobaudos  taikomos už tyčinį trukdymą pamokų metu, nesiskaitymą su mokytojais. Skyrus mokiniui nuobaudą, jis kviečiamas pokalbiui su direktoriumi, informuojami tėvai.
3.4. Piktybiškai pažeidžiančio Mokyklos vidaus darbo tvarkos taisykles mokinio elgesys svarstomas Vaiko gerovės komisijoje, kuri, suderinusi su tėvais (globėjais, rūpintojais), pedagogine-psichologine bei Vaiko teisių apsaugos tarnyba, priima nutarimą dėl mokinio galimybių toliau mokytis Mokykloje arba siūlo jam mokytis kitoje švietimo įstaigoje.
3.5. Jei mokinio elgesys daro žalą ir kelia pavojų aplinkiniams, o jo atstovų pagal įstatymą, vietos bendruomenės pastangų nepakanka pasiekti teigiamų elgesio pokyčių, kuris nuolat nesimoko pagal privalomojo švietimo programas (ar nelanko Mokyklos), Mokykla kreipiasi į Vilniaus rajono socialinių paslaugų centrą dėl atvejo vadybos organizavimo bei koordinavimą. Ypatingais atvejais (esant fiziniam smurtui), arba jei numatytas veiksmų planas teigiamo rezultato neduoda, mokykla kreipiasi į policiją ir VTAS.
3.6. Sugadinęs Mokyklos inventorių (knygą, suolą, patalpą ir kitą) arba įvykdęs vagystę mokinys ar jo tėvai privalo sutaisyti sugadintą daiktą ar nupirkti naują.
3.7. Padarius materialinę žalą Mokyklai, ją atlyginti per 5 dienas (sutvarkyti ar užmokėti pinigais pagal komisijos padarytą žalos įvertinimą).
3.8. Mokinys, sulaukęs 16 metų, už šiurkščius mokinio taisyklių, Mokyklos vidaus darbo tvarkos ar nuostatų pažeidimus, nevykdantis nustatytos minimalios priežiūros priemonės, ar jei jos taikymas nedavė teigiamų rezultatų,  gali būti pašalintas iš Mokyklos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA
Mokyklos tarybos
2020 m. gruodžio 29 d.
posėdyje, protokolo Nr. 6